Denel-salarisse weer in gedrang | Maroela Media
Danie du Toit, uitvoerende groepshoof, het Maandag in 'n skrywe aan die werknemers gesê gesprekke met banke om oorbruggingsfinansiering te bekom om die maatskappy te ondersteun, verloop vlot. "Ons sal binnekort die uitslag van dié onderhandelings bekend maak. Die realiteit is ongelukkig dat daar 'n kans bestaan dat ons nie in 'n posisie sal wees om aan die einde van Julie die salarisverpligtinge van ons werknemers betyds kan nakom nie."
Du Toit het gesê Denel bly vol vertroue oor die regering se voortgesette ondersteuning aan die maatskappy. "Ons sal na verwagting die noodsaaklike herkapitalisering teen die einde van September 2019 ontvang."
Volgens hom het Denel reeds met die proses begin om dringend van nie-kernbates ontslae te raak en strategiese gelykheidsvennootskappe in die verskillende afdelings van Denel te vestig.
"Die volgende paar maande gaan baie moeilik wees. Ons doen 'n beroep op elkeen van ons personeellede om geduldig te bly tydens hierdie uitdagings. Kom ons ondersteun mekaar tot die beste van ons vermoë en bly verenig om die beste belange van Denel te beskerm. Ons werk onverpoosd om die onmiddellike krisis op te los," het Du Toit bygevoeg.
Die maatskappy verwag 'n inspuiting van meer as R30 miljard oor die volgende 24 maande.
Denel het verlede maand aanvanklik nie genoeg gehad om sy personeel te betaal nie en kon net sy verpligtinge nakom nadat 'n lener tot sy redding gekom het. Dit was egter steeds nie moontlik om pensioenbydraes vir die maand te betaal nie. Denel het verlede jaar 'n verlies van R1,7 miljard gely.
Solidariteit het intussen gesê hy is ontstoke oor nuus dat Denel-personeel se Julie-salarisse dalk nie betyds betaal sal kan word nie. "Dit is totaal onaanvaarbaar as salarisse nie betyds betaal word nie en ons veroordeel dit. Dit hou enorme en verreikende gevolge in en Solidariteit is gereed om Denel die stryd aan te sê," het Helgard Cronjé, Solidariteit se koördineerder vir die verdedigings- en lugvaartsektor, gesê.
"Die gedagte dat Denel nie die betaling van die Julie-salarisse kan waarborg nie is, om die minste te sê, totaal onaanvaarbaar. Herkapitalisering sal op sy eie nie Denel se finansiële krisis oplos nie. Dit is hoogstens 'n korttermynoplossing," het Cronjé gesê.
Indien salarisse weer nie ten volle betaal word nie het Solidariteit geen ander keuse as om dringend voort te gaan met regstappe teen Denel nie. "Bestuur se kommunikasie met werknemers is meer deursigtig en die vakbonde waardeer die bestuur se pogings, maar die werklikhede wat ons lede in die gesig staar, bly steeds staan en as 'n vakbond moet ons doen wat ons te doen staan om ons lede se regte te beskerm," het Cronjé gewaarsku.
'n Forensiese ondersoek is ook gedoen. Denel het in 2019 bevestig dat stappe teen die betrokkenes beoog word. Solidariteit het egter geen bevestiging van enige stappe ontvang nie en die skuldiges wat aan die pen moet ry, word steeds nie daarvoor aanspreeklik gehou nie.
Tito Mboweni, minister van finansies, het vroeër aangekondig hy gaan befondsing uit die gebeurlikheidsreserwes toewys aan Denel, die Suid-Afrikaanse Lugdiens (SAL) en die SAUK. Mboweni het nie die bedrae wat aan die staatsinstellings gegee sal word bekend gemaak nie.
Is dit net Solidariteit wat reageer? Wat van die ander unies?
Klink asof Denel dink hul werkers is oorgewig.
Daleen van den Broek
Sal graag van Menere Gordan en Ramaposa wil hoor of hulle vir ons van hulle geld wil afstaan om ons skuld en blyplek te betaal
Die werk wat Denel veronderstel is om te doen, regverdig dit die talle kapitale inspuitings vanaf die regering, (belastinggeld)? Dit lyk asof mense meer op salarisse konsentreer as uitsette. Watter uitsette het Denel in die laaste paar jaar in terme van geld gelewer as mens dit met die geld vergelyk wat Denel tot sover ontvang het? Regverdig die finansiering van Denel die tasbare uitkomste / produkte waarvoor finansiering toegestaan is? Vra maar net…
Alles wat vooruit strewend was is in hulle verstand in afgebreek deur hierdie onbevoegde regering. Daar is nie een staat onderneming wat nie finansieel in die moeilikheid is nie. Alles weg geswendel